text: वाराणसी: काशी हिंदू विश्वविद्यालय( बीएचयू) ने अपने वार्षिक सांस्कृतिक महोत्सव में नाथूराम गोडसे को महिमामंडित करने वाले नाटक के मंचन की इजाजत नहीं दी थी. इस मामले की जांच करने के लिए गठित समिति ने उक्त बात कही है. बीएचयू परिसर में पिछले महीने उस वक्त हंगामा हुआ था जब छात्रों के एक समूह ने दावा किया कि महोत्सव के दौरान महात्मा गांधी की छवि खराब करने और गोडसे को महिमा मंडित करने वाले नाटक का मंचन किया गया था. सोशल मीडिया पर नाटक की प्रस्तुति से जुड़ी वीडियो क्लिप वायरल होने के बाद उन्होंने देशद्रोह का मामला दर्ज किये जाने की मांग के साथ पुलिस से संपर्क साधा. उन्होंने विश्वविद्यालय प्रशासन से भी इसकी शिकायत की जिसके बाद इस मामले की जांच के लिये विश्वविद्यालय की तरफ से एक तथ्य अन्वेषी समिति गठित की गई थी.